b'\n_START_ARTICLE_\nKost\n_START_PARAGRAPH_\nKost (latinsko os) je trden organ, ki tvori del okostja pri vreten\xc4\x8darjih. Kosti slu\xc5\xbeijo mehanski opori in varovanju telesa, poleg tega pa v njih nastajajo rde\xc4\x8da in bela krvna telesca. V kosteh se shranjujejo mnogi minerali, ki so \xc5\xbeivljenjskega pomena za telo. Na kosti so pripete mi\xc5\xa1ice, ki s kr\xc4\x8denjem v sistemu kosti, vezi in sklepov omogo\xc4\x8dajo gibanje telesa. _NEWLINE_Trdnost kostem daje kostno tkivo (kostnina), ki ga v veliki tvori poapnela medceli\xc4\x8dnina._NEWLINE_Kosti pri \xc4\x8dloveku predstavljajo do 20\xc2\xa0% telesne mase, so razli\xc4\x8dnih oblik in velikosti. Povpre\xc4\x8den odrasel \xc4\x8dlovek ima v telesu 206 kosti, neupo\xc5\xa1tevajo\xc4\x8d mno\xc5\xbeico majhnih sezamoidnih kosti v kitah. Najve\xc4\x8dja je stegnenica, najmanj\xc5\xa1a pa stremence v srednjem u\xc5\xa1esu, ki sodeluje pri sluhu.'